Komisijos reglamentas (EB) Nr. 1993/95
1995 m. rugpjūčio 16 d.
iš dalies keičiantis Komisijos reglamentą (EEB) Nr. 344/91, nustatantį išsamias Tarybos reglamento (EEB) Nr. 1186/90, išplečiančio Bendrijos suaugusių galvijų skerdenų klasifikavimo skalės taikymo mastą, taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. gegužės 7 d. Tarybos reglamentą (EEB) Nr. 1186/90, išplečiantį Bendrijos suaugusių galvijų skerdenų klasifikavimo skalės taikymo mastą [1], ypač į jo 2 straipsnį,
kadangi 1991 m. vasario 13 d. Komisijos reglamento (EEB) Nr. 344/91, nustatančio išsamias Tarybos reglamento (EEB) Nr. 1186/90, išplečiančio Bendrijos suaugusių galvijų skerdenų klasifikavimo skalės taikymo mastą [2], taikymo taisykles su paskutiniais pakeitimais, padarytais Reglamentu (EEB) Nr. 2191/93 [3], 3 straipsnio 1 ir 2 dalyse nustatytos išsamios klasifikavimo ir jo tikrinimo taisyklės; kadangi tam, kad būtų užtikrinta patenkinama skerdyklose reguliariai dirbančių klasifikuotojų darbo kokybė, reikia numatyti, kad jų darbas būtų reguliariai tikrinamas kas ketvirtį atliekant individualius patikrinimus; kadangi atsižvelgiant į įgytą patirtį būtina, kad vietoje būtų tikrinamas ne tik didesnio skerdenų kiekio klasifikavimas ir identifikavimas, bet ir jų išdarinėjimas; kadangi būtų veiksmingiau, jei individualių patikrinimų ir pirmiau minėtame straipsnyje numatytų patikrinimų rezultatai būtų pateikti ataskaitose nacionalinės kontrolės institucijoms;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 344/91 3 straipsnio 1 ir 2 dalys pakeičiamos taip:
"1. Valstybės narės užtikrina, kad klasifikuotų kvalifikuoti specialistai, turintys reikiamas licencijas. Vietoj licencijų galima naudoti valstybės narės suteikti patvirtinimai, jei tokie patvirtinimai atitinka kvalifikacijos pripažinimą.
Klasifikuotojų, reguliariai dirbančių patvirtintose įmonėse, kuriose vidutinis metinis paskerstų per savaitę galvijų skaičius yra didesnis kaip 75 suaugę galvijai, darbo monitoringas kas ketvirtį vykdomas surengiant individualų tikrinimą be išankstinio įspėjimo, per kurį patikrinama 40 skerdenų. Patvirtintose įmonėse, kuriose reguliariai dirba tik vienas klasifikuotojas ir yra mažiau kaip 40 skerdenų, tikrinama tiek skerdenų, kiek jų yra, jei jų yra ne mažiau kaip 25. Tikrinimą atlieka nuo skerdyklos ir klasifikavimo agentūrų nepriklausoma institucija ir tokie patikrinimai įskaitomi į pagal 2 dalį privalomų patikrinimų skaičių. Jei kompetentinga institucija tokius patikrinimus atlieka pati, reikalavimas būti nepriklausomu nuo klasifikavimo agentūros negalioja.
2. Kaip vykdomas klasifikavimas ir identifikavimas Reglamento (EEB) Nr. 1186/90 1 straipsnyje nurodytose įmonėse, be išankstinio perspėjimo vietoje tikrina nuo skerdyklos nepriklausoma institucija.
Visose patvirtintose įmonėse, kuriose vykdomas klasifikavimas, patikrinimai turi būti atliekami ne rečiau kaip du kartus per tris mėnesius ir turi būti tikrinama ne mažiau atsitiktinai parinktų skerdenų, nei nurodyta šio straipsnio 1 dalies antrojoje pastraipoje. 2 straipsnio 2 dalies pirmojoje įtraukoje nurodytas patvirtintas įmones, ir įmones, kuriose reguliariai dirba tik vienas klasifikuotojas, galima tikrinti rečiau - kartą per tris mėnesius.
Kai už patikrinimus atsakinga ta pati institucija, kuri yra atsakinga už klasifikavimą ir identifikavimą arba ji nėra pavaldi valstybės institucijai, pirmesnėje pastraipoje numatyti patikrinimai tomis pačiomis sąlygomis turi būti atliekami tiesiogiai prižiūrint valstybės institucijai ir ne rečiau kaip kartą per metus. Už patikrinimus atsakinga institucija reguliariai informuoja valstybės instituciją apie tikrinimo rezultatus.
Jei patikrinus nustatoma, kad daug kartų klasifikavimas buvo atliktas neteisingai arba identifikavimas neatitiko taisyklių:
a) padidinamas tikrinamų skerdenų skaičius ir patikrinamai vietoje rengiami dažniau;
b) gali būti atimta pirmesnėje dalyje numatyta licencija.
Nacionalinės kontrolės institucijos surašo ir saugo ataskaitas apie patikrinimus, atliktus pagal šio straipsnio nuostatas. Tokiose ataskaitose nurodomas patikrintų skerdenų skaičius ir neteisingai klasifikuotų ar identifikuotų skerdenų skaičius. Jose taip pat išsamiai aprašomos panaudotos išdarinėjimo rūšys ir, kai reikia, kiek jos atitinka Bendrijos taisykles."
2 straipsnis
Valstybės narės patvirtina visas kitas šiam reglamentui taikyti reikiamas priemones.
3 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Jis taikomas nuo 1995 m. rugsėjo 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. rugpjūčio 16 d.